Nafarroako Parlamentuko Mahaiak, 2019ko irailaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marta Álvarez Alonso andreak aurkeztutako galdera, egoitza-lekuen kudeaketarako esparru-akordio berriari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko irailaren 9an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Marta Álvarez Alonso andreak, Legebiltzarreko Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

1. Zer gertatuko da esparru-akordiotik kanpo geratu diren egoitzetan plaza itundu bat betetzen ari diren pertsonekin? Horri buruzko zer planifikazio egin edo eginen du Eskubide Sozialetako Departamentuak?

2. Zenbat pertsona ukituko ditu egoera honek?

3. Zerbitzuari Lotutako Prestazio bat eskainiko zaien pertsonei bermatuko al zaie ez zaiela garestiago aterako plaza itundu batean egotea baino? Nola? Inolako araudi-aldaketarik eginen al da? Zein epetan?

4. Horrela jokatzen bada, irizten al du Departamentuak berdintasunaren urraketa bat egon daitekeela plaza itundu baten zain dauden pertsonei dagokienez? Horri zer konponbide emateko asmoa du?

5. Kasua bada, hori egiteko zenbateko aurrekontu berezia beharko du Departamentuak? Zer partidatatik finantzatuko du?

6. Beste egoitza batera joatea erabakitzen duten pertsonei dagokienez, zer planifikazio darabil Departamentuak, hori egiteko moduari buruz? Zer kostu izanen dute ekintza horiek? Zer partidatatik finantzatuko da?

Iruñean, 2019ko irailaren 5ean

Foru parlamentaria: Marta Álvarez Alonso